Minjaf kemm-il darba rajna xi film, jew film qasir fuq YouTube u bqajna mistagħġbin bl-effetti tal-produzzjoni iktar milli bl-istorja jew bir-reċtar tal-atturi li ħadmu fih. Iżda, xorta ftit japprezzaw jew jifhmu x-xogħol li jitlob l-qasam tal- vidjografija f'dan l-aspett. Ftit forsi jiftakru li mingħajr dawn l-effetti, nofs l-istorja tintilef. Mingħajr l-akkumpanjament mużikali, effetti bid-dawl, u effetti speċjali, iċ-ċinema ma tkunx l-istess u tal-kalibru li hi llum. Għandna tendenza naħsbu li l-istorja hija fir-rakkont biss. Iżda, bil-mod kif evolviet iċ-ċinema ninsew li rakkont mhuwiex biss kliem jew kitba. Ir-rakkont jinsab ukoll fl-effetti u fil-preżentazzjoni tal-viżwal. Għal Mia Scerri ta' 24 sena din hija filosofija li tgħixha kuljum, u l-proċess ta' ħolqien ta' effetti u ta' storja huma parti kbira ferm minn ħajjitha, kemm meta tkun mqabbda minn xi kumpanija u kemm fix-xogħol ta' ġbid u editing li tagħmel għal rasha. Iż-żagħżugħa sġjegatilna l-proċess li għaddiet minnu biex waslet f'punt li jekk, b'mod spontanju, daħlitilha xi storja f'moħħha li ma tħallihiex kwieta, kapaċi taqbad u tirrakkonta dak kollu ġo vidjow. Ftit jafu dwar il-qasam tal-vidjografija, hawn Malta. Int li studjajt fuqu u saħansitra huwa parti minn xogħlok, kif tiddeskrivih? Il-kors li studjajt jiena huwa Media Moving Image (almenu kif kienu jsejħulu qabel). Dan kien jinvolvi xelta ta' studji kemm bħala teknika kif ukoll prattika, bħal pereżempju script writing, sound design, filming techniques u video editing. Illum il-ġurnata, għalkemm naħdem l-aktar bħala freelance video editor, nagħmel ukoll xogħol ta' filming u ġieli fil-ħin liberu tiegħi nivvinta xi film qasir. Waqt il-filming tiltaqa' ma ħafna nies ġodda fi proġetti varjati, iżda min-naħa l-oħra bħala video editor tispiċċa tqatta' ħafna ħin waħdek quddiem il-kompjuter għal tul ta' ħin sabiex tlesti xi edit għal proġett. Għalija però video editing huwa l-iktar parti li togħġobni għax hu l-proċess fejn tgħaqqad il-filmati li ġbidt f'vidjow wieħed u hija l-parti fejn tara kollox jieħu struttura waħda. Bħal kull xogħol ieħor hemm ċertu pressjoni iżda ħafna drabi dan jiġi minsi bis-sodisafazzjon li tieħu wara li jitlesta x-xogħol. Addottajt xi stil partikolari? Għalkemm jien ma ninnutax għax drajt il-mod kif naħdem, ħafna nies jgħiduli li x-xogħol jintgħaraf li jkun tiegħi. X'aktarx naħdem frekwenti b'ċertu stil personali li jien ma nindunax bih. Naf biċ-ċert però li jogħġobni ħafna l-istil ta' montaġġ u nħobb ninkludih ħafna fix-xogħol tiegħi, fejn jixraq. X'jinvolvi eżatt ix-xogħol ta' video editor iktar milli sempliċiment kont fuq il-post u ġbidt vidjow? Ġeneralment (għax hemm wisq x'jingħad), ix-xogħol jinvolvi t-tagħqid ta' vidjow wieħed li jinbena minn ammont ta' filmati differenti li jkunu nġibdu bil-kamera. Normalment, video editor iqaċċat filmati żejda u jagħżel l-aħjar shots li ħa l-vidjografu waqt li jara x'jgħodd l-iktar għall-vidjow ikkonċernat. Jinvolvi wkoll l-evalwazzjoni tax-shots meħudin. Pereżempju l-angoli tal-kamera li għandom jagħmlu sens mal-istruttura tal-vidjow. Dan għaliex ċertu angoli normalment huma meħudin b'intenzjoni li joħolqu ċertu emozzjoni u huwa importanti li jitpoġġew fejn jistħoqqilhom biex joħolqu l-effett mixtieq. Jinvolvi wkoll xogħol ta' effetti u kulur tal-istampa li kapaċi toħloq il-feel tal-vidjow. Ix-xogħol jinvolvi wkoll it-tqassim ta' ħsejjes, vuċijiet u kif ukoll il-mużika li tagħmel persentaġġ kbir ukoll mill-vidjow innifsu. Huwa biżżejjed li wieħed jistudja s-suġġett, u kif jiggradwa jista' jissejjaħ vidjografu? Persuna tista' ssejjaħ lilha nnifisha vidjografu hekk kif tiggradwa, iżda f'dan il-qasam, taħdem kemm taħdem dejjem ser tibqa' tevolvi u dejjem ser ssib fiex tista' ssir aħjar. Ma naħsibx li ħa nasal f'punt fejn xi darba ser ngħid "iva tgħallimt kollox''. Waħda mir-raġunijiet hija minħabba li kollox qed jevolvi speċjalment t-teknoloġija qiegħda tikber u tinbidel kontinwament. Kien hemm xi punt li tak sodisfazzjon iktar minn oħrajn fil-karriera tiegħek s'issa? Normalment ix-xogħol li nkun għamilt fi żmien l-iskola ma jibqax għal qalbi wara, għax mingħajr ma rrid nibda nanalizza xi stajt għamilt aħjar u eventwalment biċċa xogħol nibda numbraha! Iżda, kien hemm proġett partikolari fejn verament baqa' għal qalbi u niftakar ħassejt sodisfazzjon kbir speċjalment mill-kummenti pożittivi li rċivejt. Dan kien addattament tal-poeżija bil-Malti "Ritratt Ta' Toninu Man-Nanna" ta' Anastasju Cuschieri. Il-vidjow jeħodna f'kuntrast bejn il-perspettiva tal-ħajja f'għajnejn it-tifel ċkejken Toninu u l-perspettiva f'għajnejn in-nanna li esperjenzat ħafna tul ħajjitha. Dan il-proġett kien magħmul bil-għan biex jgħin l-istudenti tas-sekondarja tal-ewwel sena jifhmu l-poeżija b'mod aħjar bl-għajnuna tal-viżwal. Dan il-vidjow huwa magħmul bi stil ta' montaġġ, b'mużika originali tiegħi stess u l-pubbliku jista' jsibu fuq YouTube. X'kien l-iktar xogħol riċenti tiegħek? Dan l-aħħar ħdimt fuq vidjow għall-wirja li saret ġewwa l-Kavallier Ta' San Ġakbu, il-Belt Valletta. Il-wirja tittratta dwar l-Insanità Tal-Vanità u ssegwi persuna mitlufa tieħu l-istessi, ossessjoni tas-soċjetà ta' żmienna, u mod konvenjenti kif min hu fil-poter jirrenja fuq l-aljenati. Il-wirja hija magħmula minn film qasir li jurina lill-protagonista fil-mument ta' qabel u wara li jittieħed l-istessu, u li juri, b'mod grottesk il-ġenn ta' dan kollu. Il-wirja kienet tinvolvi kemm il-vidjow, pitturi ta' Angele Galea li kienet ukoll id-direttriċi tal-proġett, kif ukoll ir-reċtar u t-teatru fiżikali ta' Alba Florian Viton. Kienet esperjenza differenti u mill-isbaħ, mhux biss għax kelli ċ-ċans li naħdem fuq vidjow kemxejn astratt għar-rasi iżda wkoll għax ħdimt ma' żewġ artisti li verament ningwalaha sew magħhom b'mod artistiku. Tħoss li l-kors li ħadt int preparak tajjeb f'affarijiet bħalma huma riklamar tas-servizzi tiegħek, immaniġġjar ta' ħlas u kif tippromwovi xogħlok? Fil-kors kellna bażi ta' dawn l-affarijiet bħal pereżempju kif tagħmel budgeting, tiddisinja posters u kif għandek tagħmel trailers però meta titlaq taħdem għal rasek awtomatikament tibda tfittex ħafna aktar mezzi biex tippromwovi xogħlok. Taħseb li tasal f'punt hawn Malta fejn dan kapaċi jkun ix-xogħol full-time tiegħek? Iva, eventwalment għalija wkoll kapaċi jkun il-full-time tiegħi għaliex fortunatament mid-dehra d-domanda tal-vidjows inġenerali hawn Malta qed tiżdied u qiegħda tiġi aktar apprezzata. Il-vantaġġ li tagħmel xogħol li kont tqis bħala passatemp minn età żgħira hu, li għalkemm kapaċi jkun xogħol tedjanti tispiċċa tieħu pjaċir tagħmlu. U minn meta kont żgħira s'issa dejjem innutajt li fil-video editing speċjalment hemm ċertu sodisfazzjon li mhux dejjem kapaċi niddeskrivih. Wieħed mill-iżjed mumenti ta' sodisfazzjon hu meta jirnexxilek toħroġ l-emozzjoni li xtaqt toħroġ waqt li n-nies jaraw ix-xogħol. Hemmhek verament tispikka is-saħħa tal-video editing u tagħtik ċertu motivazzjoni biex tibqa' tagħmel aktar.